Cmorej, Peter, poslanec NR SR (2021-11-10):
Ďakujem za slovo. Ja svoje záverečné vystúpenie začnem prečítaním dvoch paragrafov z rokovacieho poriadku Národnej rady, zo zákona o rokovacom poriadku. § 29: Poslanec môže v rozprave podať k prerokúvanej veci pozmeňujúce alebo doplňujúce návrhy, ktoré musia byť vyhotovené písomne a odovzdané na zverejnenie na webovom sídle Národnej rady najneskôr bezprostredne pred ich prednesením v rozprave. Poslanec prednesie svoje pozmeňujúce alebo doplňujúce návrhy na záver svojho vystúpenia v rozprave, a to doslovným prečítaním pozmeňujúceho alebo doplňujúceho návrhu bez odôvodnenia. Začatie prednesu a skončenie prednesu písomne vyhotoveného pozmeňujúceho alebo doplňujúceho návrhu je poslanec povinný oznámiť predsedajúcemu. § 37: Ak boli k návrhu podané pozmeňujúce alebo doplňujúce návrhy, hlasuje sa najskôr o nich a to v poradí, v akom boli podané. Hlasovanie o pozmeňujúcich a doplňujúcich návrhoch uvedených v správe výborov alebo v spoločnej správe výborov majú prednosť pred ostatnými návrhmi podanými v rozprave. Ak prijatý pozmeňujúci alebo doplňujúci návrh vylučuje ďalšie pozmeňujúce alebo doplňujúce návrhy, už sa o nich nehlasuje. Ak poslanec vylúčenie spochybní, Národná rada rozhodne bez rozpravy, či sa týmito návrhmi bude zaoberať. Navrhovateľka pani Záborská predniesla v piatok päť pozmeňujúcich návrhov a v prvých dvoch spravila konkrétne chyby. Prečítala nesprávne tri slová. Ja som ju na to upozornil včera v rozprave. Upozornil som ju na to dvakrát, že má opraviť tieto chyby, ktoré úplne evidentne urobila. Povedal som jej, ktoré konkrétne slová prečítala nesprávne. Evidentne nepredniesla pozmeňujúce návrhy v súlade s rokovacím poriadkom Národnej rady. Rovnakú chybu urobili minulý týždeň poslanec Šíbl, poslankyňa Halgašová a podľa tvrdenia pána podpredsedu Blanára, ktorý teraz predsedá, aj Janka Cigániková. Oni všetci traja prečítali svoje pozmeňujúce návrhy ešte raz. Pani poslankyňa Záborská ich neprečítala napriek tomu, že som ju na to opakovane vyzýval. Pani poslankyňa Záborská nedala svoje pozmeňujúce návrhy do súladu s rokovacím poriadkom Slovenskej republiky, so zákonom o rokovacom, o rokovaní Národnej rady. Urobila to svojvoľne, bola na to upozornená. O pozmeňujúcich návrhoch sa hlasuje v poradí, ako boli predložené. Ak sa bude hlasovať najprv o zle predložených pozmeňujúcich návrhoch poslankyne Záborskej, o väčšine našich pozmeňujúcich návrhoch sa už nemôže hlasovať, nakoľko meníme tie isté paragrafy, ktoré chce zmeniť aj pani poslankyňa Záborská, a takže sa pozmeňujúce návrhy navzájom vylučujú. Preto prepáčte, ale my trváme na tom, aby sa dodržal zákon o rokovacom poriadku. Nás je tu 19 liberálov strany SaS, ktorí tu vzdorujeme drvivej prevahe ultrakonzervatívcov – Kresťanskej únii schovanej pod značkou OĽANO, bunkám KDH schovanými pod, u iných koaličných partnerov a partii dezolátov. Nás 19 tu bráni práva 93 percent občanov tohto štátu. Tak nám to vyšlo v prieskume. Nás 19 poslancov SaS tu bráni práva väčšiny poslancov, väčšiny voličov strany OĽANO. Tomáš Valášek a Marek Šefčík si tu včera vymieňali odkazy od voličov. „My ženy sme ľudské bytosti, nie bábiky, s ktorými si môžete robiť, čo chcete.“ Lucia z Komárna. „Volila som ZA ĽUDÍ, Valášek by mal vrátiť mandát.“ Gertrúda z rodnej obce Mareka Šefčíka. No aj voliči OĽANO majú niekoľko odkazov: „Volil som vás, aby ste bojovali s korupciou, nie, aby ste obmedzovali naše práva, oklamali ste nás. Nehanbíte sa, že ste takto zneužili našu dôveru?“ A vy chcete ešte aj ohýbať aj rokovací poriadok, len aby ste si presadili svoje. Dobre, tvrdíte, že nie je to úplne až tak myslené, ako to je v tom zákone, však každý urobí nejakú tú chybičku, keď číta tie pozmeňujúce návrhy. Poslancovi Šíblovi ste tu vyčítali bodky, čiarky, úvodzovky. On tu, chudák, tri hodiny potom čítal ešte aj každú jednu úvodzovku. Dobre, ak sa zhodne ctené plénum Národnej rady, že to, čo je napísané tu, je hlúposť – a ja som s tým ochotný súhlasiť, naozaj to doslovné čítanie je až vtipné –, tak to zmeňme, ale teraz platí tento zákon. A v tomto zákone je napísané, že majú byť prečítané doslovne. My chceme, aby sa hlasovalo o našich pozmeňujúcich návrhoch. Ja chcem vidieť Mareka Šefčíka, ako hlasuje o tom, či ženy, ktoré si chcú privyrobiť na materskej, dostanú slušnú materskú, alebo nedostanú slušnú materskú. Ja chcem vidieť, ako konzervatívni poslanci hlasujú o tom, či každé živonarodené dieťa má dostať príspevok pri narodení, alebo nie. Ja chcem vidieť, ako ctené plénum hlasuje o tom, či ani žena, ktorá bola znásilnená alebo ktorá ostala tehotná v dôsledku trestného činu, či ani tá nemôže ísť na tú medikamentóznu, na ten medikamentózny potrat. Chcem vidieť, či naozaj budete nútiť ženy aj v tomto období chodiť na potrat do nemocníc, plné covidových pacientov. Vy sa toho môžte veľmi jednoducho zbaviť, keď na poslaneckom grémiu zlomíte tento rokovací poriadok cez koleno a budeme napriek tomu, že to neni v súlade s rokovacím poriadkom, hlasovať ako o prvých o dvoch pozmeňujúcich návrhoch pani poslankyni Záborskej. Nič jej nebránilo, aby sa tu postavila a prečítala ich ešte raz. Ja neplánujem dať hlasovať o týchto dvoch pozmeňujúcich návrhoch. Ak ma k tomu donútite cez poslanecké grémium, bude to v rozpore so zákonom. Ďakujem.